लोड़ पैह्‌ले इस गल्ला दी ही क डोगरें दी डोगरी बोलने गी हीन समझने दी भावना कोला खलासी कराई जा। फ्ही ने’आ साहित्य रचेआ जा ते उंदे तगर पजाया जा जिसगी ओह् पढ़ी सकन, इक दूए गी सुनी-सनाई सकन। पैह्‌लें साहित्य नेईं होने करी, डोगरी च पढ़ने दी कोई रीत नेई ही इस लेई एह् जरूरी हा जे नमें रचे जाने आह्‌ले साहित्य गी लोकें तकर पजाने लेई Performance जां प्रदर्शन दा स्हारा लैता जा। इस्सै लेई डोगरी भाशा दा मता हारा मुंढला साहित्य Performance साहित्य हा। डोगरी कविता मजमें ते मुशायरें च पढ़ियां जंदियां हियां, इस्सै लेई डोगरी दा साहित्य जेह्‌ड़ा मता हारा कविता च गै हा, लोकें तगर कताबें रा’ए नेई बल्कि मुशायरें ते रेडियो रा’एं पुज्जा। डोगरी भाशा दी कविता दी शुरुआत ते उसदे विकास च दीनूभाई पन्त होंदा केह् जोग-दान हा एह् अपने आप च पूरा इक विषय ऐ ते डा० वीणा होरें इस बारे च अपने ख्याल दस्से न, पर इस गल्ला च कोई शक्क नेईं जे दीनू भाई पन्त दा डोगरी कवता गी उस बेल्लै सारें कोला नुमाया जोग-दान हा।